Predkladacia správa

	Návrh na úpravu rozhodnutia vlády SR č. 898/2002 o privatizácii 49 % majetkovej účasti Fondu národného majetku SR na podnikaní spoločnosti Slovenská autobusová doprava Zvolen, akciová spoločnosť so sídlom vo Zvolene predkladáme na základe žiadosti FNM SR a Ministerstva dopravy, pôšt a telekomunikácií SR. 

Fond národného majetku Slovenskej republiky (ďalej len “FNM”) a Ministerstvo dopravy, pôšt a telekomunikácii SR (ďalej len “MDPT”) predložili  na naše ministerstvo žiadosť o úpravu rozhodnutia vlády SR č. 898/2002 v súvislosti s problémami pri zabezpečení predmetného rozhodnutia vlády SR z dôvodu rozdielneho právneho názoru Protimonopolného úradu SROV. 

	Kupujúci – Bystrická dopravná spoločnosť, a.s. so sídlom v Banskej Bystrici prijal záväzok investovať v roku 2002 do kúpy autobusov sumu 45 984 124,- Sk. Po prijatí rozhodnutia vlády SR  a odstúpení privatizačného projektu na FNM na realizáciu prebiehali rokovania FNM s Protimonopolným úradom SR o povinnosti oznámiť koncentráciu podľa zákona o ochrane hospodárskej súťaže a zákaze vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o tejto koncentrácii.

V dôsledku týchto rokovaní bol súhlas na uzatvorenie zmluvy o predaji akcií udelený so značným časovým odstupom a tým plnenie investovania v roku 2002 nerealizovateľné.

  Kupujúci i naďalej prejavuje záujem o privatizáciu akcií spoločnosti SAD Zvolen, a.s.  aj splnenie záväzku investovať do kúpy autobusov dohodnutú sumu s termínom do 4 mesiacov od podpísania zmluvy o predaji.

Na základe uvedených skutočností FNM požiadal ministerstvo o úpravu rozhodnutia v časti A bod 6.2. kde sa navrhuje zmena termínu investovania.

Navrhovaná úprava neovplyvní privatizačný zámer, podstatu a zmysel rozhodnutia vlády SR o predaji akcií. 

	Vydanie rozhodnutia nebude mať dopad na zamestnanosť, ani finančný, ekonomický a environmentálny vplyv.